ZLATÉ MORAVCE. Plechovú skrinku s väčším množstvom nábojov objavili pri rekonštrukcii strechy rodinného domu v Zlatých Moravciach. Skrinku našli majstri v starej rímse.
Ako informovala nitrianska krajská polícia, vážila päť kilogramov a boli v nej náboje ráže 7,92 mm, ktoré pravdepodobne pochádzajú z obdobia 2. svetovej vojny. Muníciu si prevzal pyrotechnik na zneškodnenie.
Polícia opäť pripomína, aby ľudia s nájdenou muníciou nemanipulovali a nepremiestňovali ju. Aj po desiatkach rokov môže byť mimoriadne nebezpečná a schopná výbuchu. V prípade takéhoto nálezu treba ihneď kontaktovať políciu.